ფრანსის ლუის კლარკის გაუჩინარება

ფრანსის ლუის კლარკი (დ. 21 ივნისი, 1861 — გ. 1914 (?)) — მნიშვნელოვანი ამერიკელი მრეწველი. ცოლის სანტა-ბარბარას სადგურზე დატოვების შემდეგ უგზო-უკვლოდ გაუჩინარდა.

კარიერა
1885 წელს ფრანსის ლუის კლარკმა C. & C. წისქვილი და მარცვლეულის შემნახველი (წყნარი ოკეანის სანაპიროზე არსებული უდიდესი ფქვილის წისქვილი) დააფუძნა. კლარკმა აგრეთვე საფუძველი ჩაუყარა ამერიკის თასის რბოლას და ლუი დავენპორტს მისი ცნობილი დავენპორტ-ჰოტელის აგებაში შეუწყო ხელი.

1898 წელს ფრანსის ლუის კლარკმა და მისმა მეუღლემ, ვინიფრედ კლარკმა, ცნობილი არქიტექტორი კირტლენდ კატერი დაიქირავეს და სპოკანის მეშვიდე ავენიუზე, ვაშინგტონში, ვილა ააგებინეს. ეს 1340 მ2 სახლი ამჟამად საოფისე ფართად გამოიყენება და უმეტესად თავდაპირველი იერსახე აქვს შენარჩუნებული. 1910 წელს კლარკმა ჰეიდენ-ლეიკში, აიდაჰოში, მეორე სახლი ააშენა, რომელსაც საზაფხულო საცხოვრებლად იყენებდა. ეს შენობა („ჰონისაკლ-ლოჯი“) თავისი დროისათვის შტატის უძვირეს სახლს წარმოადგენდა. „ჰონისაკლ-ლოჯი“ სასტუმროდ გადაკეთდა და „კლარკების სახლი“ დაერქვა. შენობის არქიტექტორი ბოსტონელი ჯორჯ კანინგ ველსი იყო.

1904 წლის 10 მაისს კლარკი „Chemung Mining Co vs Hanley“-ს საქმის მოპასუხეს წარმოადგენდა.

1906 წელს კლარკი სპოკანის „Inland Railway Island Co.“-ს ვიცე-პრეზიდენტი იყო.
გაუჩინარება
1914 წლის 16 იანვარს, ფრანსის ლუის კლარკმა, მისმა მძღოლმა და მსახურმა მისის ვინიფრედ კლარკი მატარებლის სადგურამდე მიაცილეს. მატარებელი ღამის თორმეტის ნახევარზე გადიოდა. ფრანსისი ცოლს გამოემშვიდობა, შემდეგ კი საკუთარ ლიმუზინთან დაბრუნდა. აქ, ლიმუზინში ჩაჯდომის მაგივრად, მან მსახური და მძღოლი დაითხოვა და უცნობი მიმართულებით წავიდა. მის შესახებ ამ დროიდან დაზუსტებული ცნობები აღარ არსებობს. „ნიუ-იორკ ტაიმზის“ სტატიის მიხედვით (რომელიც შემთხვევიდან ორ დღეში დაიწერა) „პოლიციას სჯეროდა რომ კლარკი ნავმისადგომიდან გადამხტარიყო და თავი მოეკლა“, რადგან სანტა-ბარბარას წყალში მისი ქუდი აღმოაჩინეს. სხეული დღემდე არაა ნაპოვნი. ვინიფრედმა ქმრის საქმიანობის გაძღოლა სცადა, მაგრამ 1922 წლისათვის ყველაფრის გაყიდვა მოუწია.
სქოლიო

კატეგორია:ჰარვარდის უნივერსიტეტის კურსდამთავრებულები
კატეგორია:დაბადებული 1861
კატეგორია:დაბადებული 21 ივნისი
კატეგორია:გარდაცვალების წელი უცნობია